Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : XXXXX	Dunajská Streda, 14.5.2014
EEČ : 2-16-154-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dńa 7. septembra 2013 v čase okolo 19.30 hod. na ulici XXXXX okres XXXXX fyzicky napadol XXXXX a to tým spôsobom, že bez predchádzajúceho varovania k nemu priskočil a päsťou svojej ruky ho raz udrel do oblasti tváre, v dôsledku čoho stratil vedomie a spadol z bicykla na zem, kde ho následne viackrát kopol do oblasti hrudníka, čím mu spôsobil ľahké zranenia a to otras mozgu II. stupńa, opuch tváre vľavo s mnohopočetnými zlomeninami tvárového skeletu a pomliaždenie hrudníka, ktoré zranenia si vyžiadali hospitalizáciu od 7.9.2013 do 10.9.2013 a liečenie spojené s práceneschopnosťou v trvaní nad sedem dní od 9.9.2013 do 18.11.2013, podľa lekárskej správy,

        dňa 21. decembra 2013 v čase okolo 15.45 hod. na ulici XXXXX XXXXX pred rodinným domom č. XXXXX sa vyhrážal XXXXX odkazom pre jej manžela, ktorý sa v tom čase nenachádzal doma, že ho zabije, ktoré vyhrážky v nej vzbudili dôvodnú obavu o svoj život a zdravie a o život a zdravie svojej rodiny,

        dňa 21. decembra 2013 v čase okolo 15.50 hod. na ulici XXXXX XXXXX pred rodinným domom č. XXXXX sa po predcháczajúcej slovnej hádke vyhrážal XXXXX tým, že ho zabije a to spôsobom, že ho rozseká na kúsky a dá ho zožrať svojim psom, ktoré vyhrážky v ňom vzbudili dôvodnú obavu o svoj život a zdravie a o život zdravie svojej rodiny,

lebo obvinený nebol v čase činu pre nepríčetnosť trestne zodpovedný

Odôvodnenie:

Poverený policajt Obvodného oddelenia PZ Gabčíkovo viedol trestné stíhanie proti XXXXX za prečin ublíženia na zdraví podľa § 156 ods. 1 Tr. zák.  a iné, ktorý sa mal stať na tom skutkovom základe, ako je uvedené vo výrokovej časti tohto uznesenia.

	V priebehu vyšetrovania boli vykonané výsluchy obvineného, poškodených Attilu Németha, Anikó Némethovej, XXXXX.  Na základe príkazu sudcu pre prípravné konanie Okresného súdu XXXXX  bol preskúmaný duševný stav obvineného znalcami z odboru zdravotníctvo, odvetvie psychiatria, XXXXX a XXXXX . 
	
          Výpoveďami vyššie uvedených poškodených bolo preukázané, že obvinený sa dopustil konania, pre ktoré bolo začaté trestné stíhanie a vznesené obvinenie. Podrobne popísali útok obvineného v obci Vrakúň i spôsob akým napadol samotných poškodených. Niet pochybností, že obvinený sa tohto konania dopustil a preto postup povereného policajta podľa § 199 ods. 1 Tr. por., § 206 ods. 1 Tr. por. bol zákonný a dôvodný. 

	V priebehu prípravného konania boli do spisového materiálu zabezpečené listinné dôkazy - lekárske správy, znalecký posudok.

Z dôvodov uvádzaných vo výpovedi obvineného a lekárskych správ bol vypracovaný a zabezpečený znalecký posudok znalcami z odboru zdravotníctvo, odvetvie psychiatria, XXXXX a XXXXX.

 Zo záverov znaleckého posudku vyplýva, že obvinený v čase spáchania skutkov trpel forenzne významnou duševnou poruchou, ktorá významne znižovala až spôsobovala neprítomnosť (vymiznutie) jeho ovládacích a rozpoznávacích schopností v podstatnej miere a významnom rozsahu. Obvinený nevedel a nemohol rozpoznať eventuálne nebezpečenstvo svojho konania pre spoločnosť a nevedel a nemohol ho ovládať. Obvinený v súčasnej dobe nie je schopný chápať zmysel trestného konania, vzhľadom na prítomnú duševnú poruchu.       
	
 	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vykonaným dokazovaním a následným vyhodnotením dôkazov v zmysle ustanovenia § 2 ods. 12 Tr. por. bolo preukázané, že sa stal skutok, pre ktorý je vedené trestné stíhanie, tento vykazuje znaky vyššie uvedených trestných činov a možno dostatočne vyvodiť záver, že ho spáchal obvinený. Pre trestnosť činu sa ale vyžaduje naplnenie všetkých znakov skutkovej podstaty toho ktorého trestného činu. Jedným z obligatórnych znakov je i trestne zodpovedný páchateľ, t.j. subjekt trestného činu. Trestne zodpovedným páchateľom je len subjekt trestného činu, ktorý splnil zákonom ustanovený vek a je príčetný. Príčetnosť páchateľa je charakterizovaná jeho rozpoznávacou a ovládacou schopnosťou. Pre vylúčenie trestnej zodpovednosti stačí, ak absentuje jedna z týchto schopností. V prípade, ak páchateľ trestného činu bol v čase jeho spáchania nepríčetný, je to v zmysle Trestného zákona okolnosť vylučujúca jeho trestnú zodpovednosť. Nakoľko obvinený nebol podľa znaleckého dokazovania v čase spáchania prečinu schopný rozpoznať a ani ovládať svoje protispoločenské konanie, chýba základný znak skutkovej podstaty trestných činov pre vyvodenie jeho trestnoprávnej zodpovednosti.

	S poukazom na vyššie uvedené dôvody bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do 3 dní  od jeho doručenia na Krajskú prokuratúru v Trnave cestou označenej prokuratúry. Sťažnosť má odkladný účinok.  

JUDr. Marián Zvoda
prokurátor